Қостанай қаласы әкімдігінің

«Қостанай қаласы әкімдігі білім бөлімінің

№61 бөбекжай-балабақшасы» МКҚК

**«Ұлттық теңге – ел тәуелсіздігінің символы»**

/Тәрбие сағаты/

Ересектер тобы

**2018 оқу жылы**

**Тақырыбы:** «Ұлттық теңге – ел тәуелсіздігінің символы» **Мақсаты:** Қазақстанның ұлттық ақшасына көшу тарихы, оның маңызын түсіндіру. Төл теңгенің тарихы, өз ұлттық теңгеміздің айналымға кіруі, қалай, кімдер жасағаны туралы мағлұмат беру. Балалардың Қазақстанның тәуелсіз мемлекет ретінде қол жеткізген жетістіктеріне мақтаныш сезімдерін ояту.

**Педагогикалық технологиялар:** АКТ, кюизенер таяқшалары

**Ресурстармен қамтамасыз ету:** интерактивтік тақта,слайд суреттер.

**Көптілділік:** теңге - тенге, тәуелсіздік - независимость

**1.Ұйымдастырушылық кезеңі:**

Балалар бүгін біз «Ұлттық теңге – ел тәуелсіздігінің символы» атты ұлттық теңгелерге байланысты тәрбие сағатын өтеміз.

Әнұран бар ұрпаққа өсиет шашқандай,  
Теңгеміз бар тайға таңба басқандай.  
Көк байрағым көкте биік желбіреп,  
Бірлікке бізді шақырып жатқандай!

Әнұран орындалады.

**2. Негізгі бөлім:**

- Балалар біз қай елде тұрамыз?

- Қазақстан қандай мемлекет? (тәуелсіз, егеменді мемлекет)

- Биыл тәуелсіздігімізге неше жыл? 27 жыл.

Жарайсыңдар,балалар!  Тәуелсіздігіміздің тұғыры биік, халқымыздың еңсесі жоғары, егемендігіміз баянды болсын деп тілейік.

- Бұл сөзді қалай түсінесіңдер? (Ешкімге тәуелді емес, дербес яғни өз мәселелерін өзі шешетін, өз байлығын өзі  басқара алатын мемлекет)

Балалар біз бүгін төл теңгеміздің тарихы туралы әңгімелесеміз.

Теңге Қазақстан Республикасының ұлттық валютасы. Ұлттық валюта мемлекеттің тәуелсіздігі мен егемендігінің айғағы, нышаны болып табылады.

Балалар енді тақтаға назар аударайық.

**Слайдпен жұмыс:**

Қазақстанның ұлттық валюта атауы – теңге

Теңгенің шыққан күні, айы, жылы: 15.11.1993ж

Авторлар тобы: М.Әлин, Х.Ғабжәлелов, Т.Сүлейменов.

Алғашқы шығарылған орны: Англиядағы «Харрисон энд санс»

Номиналдары: 1,2,5,10,20,50,100,200,500,1000,2000,5000,10000,20000

Ұлы ғұламалар – теңгемізде. Төл теңгемізде ұлт қайраткерлерінің, батырлардың, хандардың суреттері салынған.Еске түсіріп, көрсету.

1 теңгеде – Әл Фараби

3 теңгеде – Сүйінбай

5 теңгеде – Құрманғазы

10 теңгеде – Шоқан

20 теңгеде – Абай

50 теңгеде – Әбілхайыр хан

100 теңгеде – Абылай хан

Ұлттық теңге – егемендігіміздің айрықша белгісі, төл теңгеміз, ұлттық валютамыз, ұлттық ақша бірлігі, ұлттық мақтанышымыз, заңды төлем құралы, асыл қазынамыз, еліміздің даму көзі, ұлттық табыс кепілі, тәуелсіздігімізді қамтамасыз етеді, ұлттық құндылығымыз. Яғни, ұлттық теңгемізді  - ұлттық құндылық ретінде бағалап, егемендігіміздің айрықша белгісі ретінде – мақтаныш сезімімізді жүрегімізге ұялата білуіміз – бәріміз үшін парыз деп санаймын.

**Мақал – сөз мәйегі.**

*1. Теңге тиыннан өсер, Жылқы құлыннан өсер.  
2. Ақша кетуге тырысады, Есеп ұстауға тырысады.  
3. Ақша болса – алақанда сорпа қайнайды.  
4. Ақша ашпайтын құлып жоқ.  
5. Ақшада көз жоқ.  
6. Ар-намысы таза адамның ақшасы аз болады.*

**Сергіту сәті:**

Теңгемін, мен, теңгемін!  
Қазақ деген елденмін.   
Тәуелсіздік – тұғырым,   
Жарқын менің ғұмырым!  
Теңге, теңге, теңгелер,   
Теңге адамға дем берер.   
Тіршіліктің арбасы,   
Теңгеменен дөңгелер.   
 **Көрініс:** Саябақта серуендеп кележатқан 2 достың әңгімесі.

2 дос саябақта келе жатып, 1 еуі кенеттен жерге еңкейіп, 1 теңге тауып алады. 2-шісі оған:

- оны қайтесің, оған ештеңе сатып ала алмайсың,-депті. Сонда досы былай деп:

- Мен елтаңбамды көтеріп жатырмын. Елтаңбамыздың еңсесі биік, көк байрағымыз көгімізде қалықтай берсін дейік. Ұлттық теңгеміздің – ұлттық құндылығы жоғалмасын. Елімнің мәртебесін аяқ асты етпей жоғары көтеріп жүру – өз басым парызым деп білем, - жауап беріпті.

Өлең – сөздің патшасы, сөз сарасы.

**Адия:**

Теңге күнім – мерекем  
Әр адамның жүрегінде қуаныш,  
Таптырмайтын тіршілікте сұраныс.  
Енді, ағайын өз теңгеміз бар бізде,  
Өз теңгемнен құралады үлкен іс.

**Бибарыс:**

Міне, бүгін теңге күнім – мерекем,  
Қандай дұшпан «олай – бұлай» дер екен.  
Осы теңге арқасында келешек,  
Елге келер тойымшылық, берекем.

**Арлан:**

Алла берсін берекесін теңгемнің,  
О, Жаратқан, қамын ойла пендеңнің.  
Ел басшысы Назарбаев бастаған,  
Тәуелсізбіз, қазақ деген елденбіз.

**Жансұлу:**

Ұлттық теңге – даму көзі елімнің,  
Қазыналы – халық асыл байлығы.  
Құндылығын сақтап мәңгі жерімнің,  
Арта берсін, мәртебесі, бар жыры.

**Қорытынды:**

Тәрбиеші мен балалар ортаға шығып, еліміз туралы жеке-жеке тілек айтып, тәрбиеші қорытынды сөзін: қазіргі кезеңде мемлекетіміз көтеріліп келеді, болашақта білімді, саналы азамат болып өсуімізге барлық жағдай жасалуда. Осы мүмкіндікті дұрыс пайдаланып еліміздің ертеңі жарқын болуына сіздер де ертең еңбек етесіңдер, соған лайықты ұлан болып өсіңдер!

Бір болайық, бірлігіміз жарасқан ел болайық! - деп, «біз біргеміз» деген сөзді айтып, оқу қызметін аяқтайды.